My Kippilä

My Kippilä (s. 10. heinäkuuta 1996) on Porvoosta kotoisin oleva suomalainen salibandyn pelaaja, joka edustaa Ruotsin Superliigassa pelaavaa Team Thorengruppenia ja Suomen salibandymaajoukkuetta. Pelipaikaltaan 175 senttimetriä pitkä ja vasemmalta laukova Kippilä on puolustaja.

Ruotsalainen salibandylehti Innebandymagazinet valitsi Kippilän maailman seitsemänneksi parhaaksi naissalibandypelaajaksi vuonna 2018 ja kymmenenneksi parhaaksi vuonna 2017.

Seurajoukkueura 

Kippilä debytoi SB-Pron paidassa salibandyliigassa kaudella 2010–2011. Kaudella 2013–2014 hän voitti sekä mestaruuden että Suomen Cupin. Hänellä on myös toinen Suomen Cupin voitto sekä kolme SM-hopeaa ja yksi SM-pronssi. Vuonna 2015 Kippilä siirtyi Ruotsin Superliigan Rönnby IBK:hon. Kausina 2017–2021 Kippilä edusti ruotsalaista KAIS Mora IF:ää.

Maajoukkueura 
Kippilä voitti alle 19-vuotiaiden maajoukkueen kanssa MM-kultaa vuonna 2012 ja -hopeaa vuonna 2014. Hän edusti Suomea vuoden 2015 MM-kilpailuissa Tampereella, jossa Suomi saavutti hopeaa. Loppuottelun rangaistuslaukauskilpailussa Ruotsia vastaan Kippilän tekemä maali hylättiin. Toisen MM-hopeansa Kippilä saavutti vuoden 2017 MM-kilpailuissa Bratislavassa ja kolmannen vuonna 2021 Uppsalassa. Vuoden 2019 MM-kilpailuissa Neuchâtelissa Suomi saavutti pronssia ja Kippilä valittiin kolmannen peräkkäisen kerran MM-turnauksen tähdistökentälliseen.

Nuoruus 
Lapsena My Kippilä harrasti kaikenlaisten pallopelien lisäksi muun muassa suunnistusta. Salibandyn hän aloitti poikien kanssa. Jarkko Hannuksela Pääkallo.fi -salibandylehdestä muistelee: "Kippilä vei meidän pojilta puikot." Vahvan urheilutaustan vuoksi Rönnby IBK:n valmentaja Tomas Davies kommentoi kuvaavasti: "Hän ei ole koskaan väsynyt."

Lähteet 
 http://paakallo.fi/2011/12/my-kippila-vei-meidan-poikia-puikoista/
 http://areena.yle.fi/1-2406423

Viitteet 

Suomalaiset salibandyn pelaajat
Vuonna 1996 syntyneet
Elävät henkilöt